АҞӘА, мшаԥы 23 - Sputnik. Украина ахадас зкандидатура ықәгылаз Владимир Зеленски алхрақәа аҩбатәи ртур аҟны 73,22% алхыҩцәа рыбжьы ирҭеит. Абри атәы рыланаҳәеит Украина Ацентртә алхратә комиссиа 100% аелектронтә ԥкаанҵақәа анырыԥхьаӡа ашьҭахь. Абри атәы аанацҳауеит РИА Новости.
ЦИК адыррақәа рыла 2,31% абиуллетенқәа ԥхасҭоуп.
Зеленски иаҟара уаанӡа аҽа кандидатк абжьы имоуцызт.
Украина ахада иалхраз аҩбатәи атур мҩаԥысит мшаԥы 21 рзы. Еиндаҭлон Пиотр Порошенкои Владимир Зеленскии. ЦИК адыррақәа рыла Зеленски аԥыжәара игеит, 73,22% алхыҩцәа рыбжьы ирҭеит. Порошенко уиаҵахара идикылеит.